《乘小舟渡江登黄鹤楼》
清代·金虞

汉上层阴初作雪，目送寒空鸟飞绝。扁舟一叶横江来，水烟漠漠江天开。

玉笛仙人渺何处，黄鹄矶头仙枣树。枣花吹落满城香，仙梦依稀武昌住。

武昌城下江水流，武昌城上三重楼。游入到此不忍去，芳草白云生远愁。

我今亦是江湖客，望远登高头欲白。不须更访白云楼，击楫中流楚山碧。

作者简介：清浙江钱塘人，字长孺，号小树。康熙五十九年举人，官湖北孝感知县。乾隆间举鸿博，因丁忧未试。以八股文闻名，而诗亦清丽。有《小树轩集》。